امام خمینی ایک بالغہ روز گار شخصیت



تعارف: 
۴جون ۲۰۲۳کو بانی انقلاب اسلامی ایران آیت اللہ سید روح اللہ خمینی کی ۳۴ویں برسی منائی جاررہی ہے ۔یوں تو امام خمینی کی ذات کسی تعارف کی محتاج نہیں ہے ۔ایران کے اسلامی انقلاب کے حوالے سے ساری دنیابخوبی جانتی ہے ۔امام خمینی صرف ایک عالم دین یا سیاستدان نہیں تھے بلکہ آپ ایک بہترین سیاست دان ہونے کے ساتھ ساتھ مختلف علوم  وفنون کے ماہر بہت بڑے عالم ،فقیہ ،فلسفی ،مفسر اور شاعر بھی تھے ۔

پہلوی حکومت کے خلاف امام خمینی کی جدوجہد 
امام خمینی جب تحصیل علم کے مرحلےسے فارغ ہوئے اور ایک مرجع تقلید بن گئے تو آپ نے دیکھا کہ سر زمین ایران جیسا قدیم تہذیب و تمدن کا حامل ملک جہاں کے باشندوں کی اکثریت مسلمان اور مذہب تشیع سے وابستہ ہے پر اغیار کے سائے منڈلارہے ہیں اور ایرانی قوم کو ایک سازش کے ذریعے اپنی تہذیب و  تمدن اور دین و مذہب سے دور کیا جارہے  تو آپ نے ملت ایران کو اس دلدل سے نکالنے کا ٹھان لیا اور اس سلسلے میں اپنی جدوجہد آغاز کیا ۔

سب سے پہلے تو آپ  حکومت سے وابستہ سرکردہ افراد کی توجہ اس جانب مبذول کرانے کی کوشش کرتے رہے تاکہ وہ حکومتی سطح پر اس مسئلے کاکوئی حل تلاش کرسکیں لیکن بدقسمتی سے ملک پر مسلط حکمراں طبقے نے آپ کی باتوں پر دھیان دینے کے بجائے آپ کو ان باتوں سے دور رہنے کا مشورہ دیا جس پر آپ نے ہم خیال علمااور سیاستدانوں کے ذریعے بلاوسطہ عوام سے اپنے رابطے قائم کرنے اور انہیں مسئلے کی سنگینی سے آگاہ کرنے کا فیصلہ کیا اور جب آپ نے بلاوسطہ عوام الناس سے اپنے رابطے استوار کرنے شروع کردیا تو حکمرانوں نے آپ کو اس کام سے روکنا چاہا یہاں سے امام خمینی اور پہلوی حکمرانوں کے درمیان اختلاف پیدا ہونا شروع ہوگئے اور نوبت یہاں تک پہنچ گئی کہ حکمرانوں نے آپ کو قید کرنے کا فیصلہ کیا اور متعدد بار آپ کو قید کرڈالا ۔

امام خمینی کی جلاوطنی 
پہلوی حکمراں متعدد بار آپ کو قید کرنے کے باوجود بھی آپ  کو اپنے موقف سے دستبردار ہونے مجبور کرنے اور آپ کا عوام الناس سے رابطہ منطقع کرنے میں ناکام ہوئے تو انہوں نے آپ کو ملک بدر کرنے کا فیصلہ کیا اس سلسلے میں سب سے پہلے ۴نومبر ۱۹۶۴ءکو گرفتار کے ترکی بھیجا گیا ۔جس پر ایرانی عوام نے بھر پور رد عمل کا اظہار کیا اور ایک ماہ تک مسلسل ایران میں عوامی مظاہروں کا سلسلہ جاری رہا۔ اس موقع پر پہلوی حکومت نے آپ کو جلاوطن کرنے پر ہی اکتفا نہیں کیا بلکہ آپ کے فرزند آیت اللہ سید مصطفی خمینی سمیت متعدد علما اور اسلامی تحریک سے وابستہ کاکنان کو بھی گرفتار کیا ۔پہلوی حکمرانوں کے اس غیر منصفانہ اور انسانی حقوق کے منافی اقدام کا عکس العمل پوری دنیا میں دکھائی دیا اور ہر طرف سے پہلوی حکومت کے خلاف آوازیں آنا شروع ہوگئی کیوں پوری دنیا سمجھ گئی تھی کہ اس مرد مجاہد کو صرف اور صرف حکرانوں کے کالے کرتوتوں اور ظالمانہ رویوں سے پردہ اٹھانے اور قوم و ملت کے جائز حقوق کا مطالبہ کرنے پر جلاوطن کیا گیا ہے ۔امام خمینی کی ترکی جلاوطنی میں پہلوی حکمرانوں کے ساتھ ترکی کے حکمراں بھی برابر کے شریک تھے یہی وجہ ہے کہ جب انہوں نے دیکھا کہ امام خمینی دیار غیر میں رہتے ہوئے بھی مسلسل اپنے عوام سے رابطے میں ہیں تو وہ  ترکی میں آپ کی قیام گاہ کو مسلسل بدلتے رہے لیکن اپنی تمام تر کوششوں کے بناوجود امام کا عوام سے رابطہ منقطع کرنے میں ناکام ہوئے ۔اور ۵ ستمبر ۱۹۶۵ء کو آپ کو ترکی سے عراق منتقل کرنے کا فیصلہ کیا گیا ۔عراق سے آپ نے اپنی جدو جہد کا سلسلہ جاری رکھا یہاں تک کہ جہاں کہیں بھی موقع ملتا تھا آپ ملکی مسائل پر تبصرے اور سیاسی بیانات جاری کرتے رہتے تھے ،اسی دوان پہلوی حکمرانوں نے آپ  پر سیاسی دباو بڑھانے کے لیے  متعدد اقدامات کئے اور آپ کے بڑے فرزند آیت اللہ مصطفی خمینی کو شہید کرادیا اور ساتھ ہی ساتھ ایران کے ایک کثیرالاشاعت اخبار میں آپ کے خلاف ایک توہین آمیز مقالہ شائع کرادیا ان دونوں واقعات نے جلتی پر تیل کا کام کیا ایران کے طول و عرض میں ایرانی عوام نے حکومت مخالف مظاہروں کا ایک نہ رکنے والے سلسلے کا آغاز کیا ۔ادھر پہلوی حکمراں عراق کی بعثی حکومت کے ساتھ مل کر امام خمینی کے خلاف اقدامات کرتے رہے یہاں پر کہ ۱۹۷۸ء میں امام خمینی کو عراق چھوڑنے پر مجبور کیا گیا ۔اس بار امام خمینی نے پیرس کا انتخاب کیا اور عراق سے پیرس چلے گئے ترکی اور عراق کے مقابلے میں پیرس میں اپنے قیام کے دوران آپ کو آزادی کے ساتھ اپنے خیالات اور نظریات کے بیان کا موقع ملا  لہٰذا آپ نے مختلف طریقوں سے اپنے حامیوں کے ساتھ اپنے رابطے بحال کئے اور اپنی حکومت مخالف تحریک کو جاری رکھا یہاں تک کہ آپ کی تحریک کے دباو میں پہلوی حکمراں محمد رضا شاہ ملک چھور کر بھاگ گیا رضا شاہ کے ملک چھوڑ کر جانے کے بعد ۳ فروری ۱۹۷۹ء کو امام خمینی پیرس سے تہران تشریف لائے اور ۱۱ فروری ۱۹۷۹ء کو مملکت ایران پر اسلامی انقلاب کا سورج طلوع ہوا ۔

انقلاب کے بعد 
۱۱ فروری ۱۹۷۹ء کو سر زمین ایران میں  اسلامی حکومت کے قیام کے بعد امام خمینی نے دین اسلام کی سربلندی اور ملت ایران سمیت دنیا بھر سے تعلق رکھنے والے مستضعف اور کمزور طبقوں کی بحالی کے لیے بے شمار اقدامات اٹھائے ۔سب سے پہلے تو آپ نے معاشرے میں اسلام کی جامعیت کی فکر کو پروان چڑھایا ۔اس سے پہلے پہلوی حکمرانوں کی جانب سےاستعماری طاقتوں کا آلہ کارکردار اداکرتے ہوئے معاشرے کے مختلف طبقات کے درمیان یہ پروپیگنڈہ کیا جارہاتھا کہ دین کا سیاست سے کوئی تعلق نہیں بلکہ اس کا تعلق انسان کی انفرادی زندگی سے ہے اجتماعی معاملات سے دین کا کوئی  لینا دینا نہیں ہے ۔لہذاآپ نے انقلاب اسلامی کی عظیم الشان کامیابی کے بعد لوگوں کے ذہنوں سے اس غلط نظریے کو نکال باہر کیا اور ایرانی قوم کو یہ باور کرانے میں کامیاب ہوئے کہ اسلام ایک جامع دین اس کا زندگی کے تمام شعبوں سے یکساں تعلق ہے ۔ 

یہی وجہ ہے کہ امام خمینی نے ایران میں اسلامی حکومت کے قیام کے بعد جو اقدامات اٹھائے ان میں سے ایک اس وقت کے وقت روس کے صدر میخائیل گورباچوف کے نام لکھا گیا وہ خط ہے جس میں امام خمینی نے اسے توحید کی دعوت دیتے ہوئے مستقبل قریب میں روس کے بکھر جانے کی پیشن گوئی بھی کیا تھا جو بعد میں سچ ثابت بھی ہوا ۔

جب امام خمینی کی قیادت میں اسلامی انقلاب کامیاب ہوا اور امام اپنے ساتھیوں سے مل کر ایران میں ایک اسلامی حکومت تشکیل دینے میں کامیاب ہوئے تو اس وقت کے نہ صرف ایران اور اسلام مخالف طاقتیں بلکہ بعض مسلمان اور اسلام سے ہمدردی رکھنے والوں کا یہ خیال تھا کہ یہ انقلاب کوئی زیادہ عرصہ نہیں چل پائے گا لیکن امام خمینی اور ان کے ساتھیوں خصوصا رہبر انقلاب اسلامی ایران آیت اللہ سید علی خامنہ ای مدظلہ العالی نے ان تمام خیالات کو غلط ثابت کردیا اور آج بھی اسلامی انقلاب اپنے پورے آب و تاب کے ساتھ اپنی منزل کی طرف رواں دواں ہے ۔ایسے میں اپنا پرایا ہر کوئی یہ کہتا ہوا دکھائی دیتا ہے کہ واقعاً امام خمینی ایک نابغہ روز گار شخصیت تھے ۔

حوالہ جات